‘เทเวศฯ’ขอโต8% รุกปั๊มเบี้ยรายย่อย
เทเวศประกันภัยขยายเบี้ยรายย่อยต่อเนื่อง ตั้งเป้าปีนี้เติบโตเกิน 8% โชว์กำไรปีก่อน 259 ล้าน
6 มี.ค. 2558

เทเวศประกันภัยขยายเบี้ยรายย่อยต่อเนื่อง ตั้งเป้าปีนี้เติบโตเกิน 8% โชว์กำไรปีก่อน 259 ล้าน 
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า ในปีนี้บริษัทตั้งเป้าการเติบโตให้ได้ไม่ต่ำกว่า 8% โดยยังคงให้ความสำคัญกับการขยายตัวในกลุ่มลูกค้ารายย่อยเป็นหลัก และคาดว่าจะมีสัดส่วนลูกค้ารายย่อยอยู่ที่ 64% และลูกค้าองค์กร 36%
“แม้ว่าตลาดประกันภัยจะมีการแข่งขันที่รุนแรงขึ้น โดยเฉพาะการควบรวมกิจการที่ส่งผลกระทบต่อธุรกิจในภาพรวมนั้น แต่เราก็ได้ปรับกลยุทธ์โดยการขยายสาขาเพื่อเพิ่มจุดขายและการให้บริการในส่วนภูมิภาค โดยกำลังจะเปิดสาขาชุมพรและพระนครศรีอยุธยาภายในไตรมาสแรกของปีนี้ รวมทั้งได้ออกผลิตภัณฑ์ใหม่ในช่วงไตรมาสแรกนี้ คือ ประกันภัยรถยนต์ 2 คุ้มกัน และ 3 คุ้มกัน เบี้ยเริ่มต้นเพียง 2,600 บาท เพื่อเป็นทางเลือกให้กับลูกค้า” นายชาติชาย กล่าว
สำหรับผลการดำเนินงานในปี 2557 บริษัทมีกำไร 259 ล้านบาท มีเบี้ยรับรวม 4,170 ล้านบาท เพิ่มขึ้นในอัตราที่มากกว่าการขยายตัวของธุรกิจเล็กน้อย โดยมีเบี้ยประกันภัยที่ถือเป็นรายได้สุทธิ 2,265 ล้านบาท สูงกว่าช่วงเดียวกันของปีก่อน 20% 
อย่างไรก็ตาม ในส่วนของผลการดำเนินงานด้านการลงทุนของปีที่่ผ่านมา บริษัทมีรายได้จากการลงทุน 150 ล้านบาท เพิ่มขึ้นจากปีก่อน 20 ล้านบาท หรือเพิ่มขึ้นคิดเป็น 15% ทั้งนี้ เมื่อสรุปฐานะทางการเงินเมื่อสิ้นปีที่ผ่านมา บริษัทมีสินทรัพย์รวมทั้งสิ้น 15,636 ล้านบาท มีหนี้สินรวมทั้งสิ้น 13,218 ล้านบาท และมีส่วนของผู้ถือหุ้นรวมทั้งสิ้น 2,418 ล้านบาท
ทั้งนี้ คณะกรรมการบริษัทจะเสนอให้ที่ประชุมสามัญผู้ถือหุ้น ประจำปี 2558 ที่จะมีขึ้นในวันที่ 23 เม.ย.นี้ ให้นำกำไรสุทธิเพื่อการจัดสรรจำนวน 188 ล้านบาท จากผลการดำเนินงานปี 2557  ซึ่งได้มีการหักขาดทุนสะสมและตั้งสำรองแล้วมาจ่ายปันผลให้กับผู้ถือหุ้นในอัตราหุ้นละ 2 บาท